Title: ข้อกำหนด ก.อ. ออกตามความในพระราชบัญญัติระเบียบข้าราชการฝ่ายอัยการ พ.ศ. 2503 ว่าด้วยหลักเกณฑ์ วิธีการ และอัตราส่วนของจำนวนผู้สอบคัดเลือกได้เพื่อบรรจุเป็นอัยการผู้ช่วยโดยไม่ต้องสอบคัดเลือก

ข้อกำหนด ก

ข้อกำหนด ก.อ.
ออกตามความในพระราชบัญญัติระเบียบข้าราชการฝ่ายอัยการ
พ.ศ. ๒๕๐๓
ว่าด้วยหลักเกณฑ์
วิธีการ และอัตราส่วน
ของจำนวนผู้สอบคัดเลือกได้
เพื่อบรรจุเป็นอัยการผู้ช่วยโดยไม่ต้องสอบคัดเลือก[๑]

อาศัยอำนาจตามความในมาตรา ๑๔ วรรคท้าย
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๐๓ ก.อ. กำหนดหลักเกณฑ์
วิธีการ และอัตราส่วนของจำนวนผู้สอบคัดเลือกได้เพื่อบรรจุบุคคลเป็นข้าราชการอัยการในตำแหน่งอัยการผู้ช่วยโดยไม่ต้องสอบคัดเลือกไว้ดังต่อไปนี้

ข้อ ๑ 
ผู้ที่จะได้รับการบรรจุเป็นข้าราชการอัยการในตำแหน่งอัยการผู้ช่วยต้องเป็นผู้มีคุณสมบัติตามมาตรา
๒๓ และมีพื้นความรู้ตามมาตรา ๑๔ วรรค ๒ แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๐๓

ข้อ ๒ 
ให้ผู้สมัครยื่นใบสมัครตามแบบใบสมัครสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วยต่อเลขานุการ
ก.อ. ณ กรมอัยการ พร้อมด้วยรูปถ่ายขนาด ๒ ๑/๒ x ๒ จำนวน ๒ รูป และค่าธรรมเนียมแพทย์ในการตรวจร่างกายและจิตใจ

ข้อ ๓ 
ให้เลขานุการ ก.อ. ส่งผู้สมัครไปให้คณะกรรมการแพทย์ ซึ่ง อ.ก. ได้กำหนดตามมาตรา
๒๓ (๑๒) แห่งพระราชบัญญัติระเบียบข้าราชการฝ่ายอัยการ พ.ศ. ๒๕๐๓ ตรวจร่างกายและจิตใจ

ข้อ ๔ 
เมื่อแพทย์ได้ตรวจร่างกายและจิตใจแล้ว ในกรณีที่อธิบดีกรมอัยการเห็นสมควรดำเนินการต่อไป
ให้ส่งเรื่องไปให้อนุกรรมการซึ่ง ก.อ. แต่งตั้งขึ้น เพื่อพิจารณาคุณสมบัติของผู้สมัครสอบคัดเลือกตามมาตรา
๒๓ แห่งพระราชบัญญัติระเบียบข้าราชการฝ่ายอัยการ พ.ศ. ๒๕๐๓ ตรวจสอบคุณสมบัติตามวิธีการที่กำหนดไว้เช่นเดียวกับการตรวจสอบคุณสมบัติของผู้สมัครสอบคัดเลือกและในการนี้ให้อนุกรรมการทำการทดสอบความรู้ความสามารถในการประกอบวิชาชีพทางกฎหมายนั้นด้วย
เมื่ออนุกรรมการได้ดำเนินการแล้ว
ให้รายงานเสนอความเห็นไปยัง ก.อ.

ข้อ ๕  การบรรจุบุคคลดังกล่าวในข้อ
๑ ให้บรรจุได้ในอัตราส่วนของจำนวนผู้ที่สอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วยได้ไม่เกินหนึ่งในสี่

ให้ไว้ ณ วันที่ ๒๔ สิงหาคม พ.ศ. ๒๕๐๔
พลเอก ป.  จารุเสถียร
ประธาน ก.อ.

ดลธี/ผู้จัดทำ
๑๐ กันยายน ๒๕๕๓

เอกฤทธิ์/ผู้ตรวจ
๑๗ พฤศจิกายน ๒๕๕๓

[๑] ราชกิจจานุเบกษา
เล่ม ๗๘/ตอนที่ ๗๑/หน้า ๑๐๑๗/๕ กันยายน ๒๕๐๔